Raymond kom in die 1950’s uit België na Suid-Afrika om vir ‘n paar maande saam met sy oom - Cyril Hosten – in sy slaghuise in Stellenbosch te werk. Eers hier, maak hy Suid-Afrika sy nuwe tuiste.
“Ons is waarskynlik die slagters op Stellenbosch wat die langste in die slagtersberoep is,”sê Bert. “Ons is ook van die min slaghuise wat nog heel karkasse koop en dit self bewerk. Sodoende verskaf ons die hele spektrum van vleisprodukte, vars en voorbereid. Ons lewer vleis soos individuele klante dit wil hê.”
Toe Bert die besigheid oorgeneem het, het sy ma wat die boekhoudster was, gewaarsku dat sy sal ophou werk indien pa en seun woorde het. “Dit was nooit vir haar nodig om die dreigement uit te voer nie. Ek en my pa werk lekker saam,” sê Bert. “Maar ons het ook geleer wanneer om liewer stil te bly,” skerts hy.